harpyie
Harpyie er i græsk mytologi en type kvindelig vinddæmon, som angreb mennesker fra luften og bortførte dem. Deres menneskefjendske holdning fremgår også af sagnet om Fineus. Harpyier afbildes kun sjældent i græsk (og etruskisk) kunst. De ses fra ca. 620 f.v.t. til hellenistisk tid, men fortrinsvis i arkaisk og klassisk tid. På græske vasemalerier afbildes harpyierne som fugle med menneskeansigter, meget lig sirener.